IELTS
IELTS (/ˈaɪ.ɛlts/) აბრევიატურაა ფრაზისა „International English Language Testing System“ (ინგლისური ენის ტესტირების საერთაშორისო სისტემა) და წარმოადგენს ინგლისური ენის სტანდარტიზებულ ტესტს. IELTS იმართება სამი ორგანიზაციის მიერ: University of Cambridge ESOL Examinations, British Council და IDP Education Pty Ltd. სისტემა დაარსდა 1989 წელს. არსებობს ორი ვერსია IELTS-ისა: აკადემიური ვერსია (Academic Version) და ზოგადი ვერსია (General Training Version). აკადემიური ვერსია განკუთვნილია მათთვის, ვისაც ინგლისურენოვან უმაღლეს სასწავლებლებში სწავლა სურს ან პროფესიული პრაქტიკის წარმოებას აპირებს ინგლისურენოვან ქვეყანაში (მაგალითად, საექიმო პრაქტიკისა). ზოგადი ვერსია განკუთვნილია მათთვის, ვინც გეგმავს არააკადემიური ტრენინგის გავლას, მუშაობას ან ემიგრაციას ინგლისურენოვან ქვეყანაში. აკადემიური და ზოგადი ვერსიებს წერისა და კითხვის სხვადასხვა ტესტები აქვთ. აკადემიური ვერსიის ტესტები უფრო რთულად მიიჩნევა, რადგანაც უფრო დიდ ინტელექტუალურ შესაძლებლობებსა და აკადემიურ სიმკაცრეს მოითხოვს. IELTS ინგლისური ენის ფლობის აღიარებული საზომია ავსტრალიის, დიდი ბრიტანეთის, კანადის, ახალი ზელანდიისა და სამხრეთ აფრიკის უმეტეს აკადემიურ დაწესებულებებში, ამერიკის შეერთებული შტატების 3000-ზე მეტ აკადემიურ დაწესებულებასა და პროფესიულ ორგანიზაციაში. საერთო ჯამში IELTS 135 ქვეყანაშია აღიარებული. ამასთანავე, მისი გარკვეულ დონეზე ჩაბარება წარმოადგენს აუცილებელ პირობას ავსტრალიაში, ახალ ზელანდიასა და კანადაში ემიგრაციისთვის. IELTS ტესტის ჩასაბარებელი მინიმალური ზღვრული ქულა არ განისაზღვრება. შედეგები, ანუ IELTS-ის შედეგების ფორმა (IELTS Report Form) გაიცემა ყველა კანდიდატზე მიუხედავად შედეგისა. ასეთი მოწყობის მიზეზია ის, რომ სხვადასხვა ორგანიზაცია და სასწავლო დაწესებულება IELTS-ის ადმინისტრაციისგან დამოუკიდებლად აწესებს სხვადასხვა გამსვლელ ქულას საკუთარი მოსაზრებებისა თუ საჭიროებების მიხედვით. IELTS-ის ადმინისტრაცია ურჩევს ორგანიზაციებს, რომ 2 წელზე უფრო ძველი ტესტი აღარ განიხილონ, როგორც კანდიდატის ინგლისური ენის ფლობის რეალური საზომი. 2007 წელს IELTS სისტემით გამოიცადა 1 მილიონი კანდიდატი, რითაც ის მსოფლიოს ყველაზე პოპულარულ ტესტად იქცა უმაღლესი განათლებისა და ემიგრაციისთვის. 2009 წელს IELTS სისტემით 130 ქვეყნის მასშტაბით 1.4 მილიონი ადამიანი გამოიცადა.